*Текст јавног конкурса*

На основу члана 23. став 2. Закона о државној управи („Службени гласник РС“ бр. 79/05, 101/07, 95/10, 99/14, 47/18 и 30/18- др.закон), члана 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС", број 16/18) и на основу Одлуке о расписивању јавног конкурса број 451-02-1689/2020-18 од 12.11.2020. године, Министарство просвете, науке и технолошког развоја расписује:

**ЈАВНИ КОНКУРС**

**за реализацију промотивних активности Националног модела дуалног образовања**

**у Републици Србији**

1. Министарство просвете, науке и технолошког развоја расписује **јавни конкурс** за доделу средстава за реализацију промотивних активности Националног модела дуалног образовања у Републици Србији којe реализују удружења (у даљем тексту: јавни конкурс), у оквиру којих ћe се промовисати Национални модел дуалног образовања Републике Србије, узимајући у обзир **утицај пандемије КОВИД 19 на реализацију образовног-васпитног процеса, са посебним акцентом на дуални модел реализације наставе и остваривање учења кроз рад**. У складу са промењеним околностима, узрокованим пандемијом КОВИД 19, реализација промотивних активности биће највећим делом фокусирана на **онлајн наставу за дуалне образовне профиле у околностима пандемије, у периоду трајања пројекта, односно 6 месеци од потписивања уговора о реализацији, односно на значај и бенефите за ученике у дуалним образовним профилима.**
2. Циљеви јавног конкурса: анализа потреба, снимање и продукција аудио-видео материјала за дуалне образовне профиле у циљу обезбеђивања онлајн наставе са акцентом на учење кроз рад, као и промовисања дуалног модела образовања, затим пружање медијске подршке реализованим активностима, као и другим активностима Министарства.
3. Приоритетне области у којима је планирана финансијска подршка:
* Анализа потреба, снимање и продукција аудио-видео материјала за дуалне образовне профиле у циљу обезбеђивања онлајн наставе са акцентом на учење кроз рад, као и промовисања дуалног модела образовања
* Развој и унапређивање Националног модела дуалног образовања кроз повећање доступности квалитетног дуалног модела образовања током пандемије КОВИД 19.
1. Учесници конкурса могу бити:

Удружења са седиштем на територији Републике Србије (добровољне и невладине недобитне организације, основане ради остваривања циљева и унапређивања образовања и васпитања). Удружење као доказ доставља фотокопију решења и одлуку о оснивању удружења (из Агенције за привредне регистре).

1. Удружења - учесници конкурса - обавезно достављају следећу документацију:

1) Пријаву на јавни конкурс, попуњену и оверену од стране одговорног лица удружења (образац бр. 1);

2) План реализације пројектних активности са оквирном временском динамиком и листом приоритетних активности (подложно изменама у складу са потребама Министарства);

3) Доказ о стратешком опредељењу удружења за рад у области образовања, едукације, рада са младима итд. (учесника конкурса) – удружење као доказ доставља оверену фотокопију извода из статута у коме је утврђено да се циљеви удружења остварују у области образовања и васпитања и/или рада са ученицима, младима итд.;

4) Листу релевантних референци према доле наведеним критеријумима, укључујући и референтну листу онлајн активности, нарочито оних које су реализоване у току пандемије вируса КОВИД 19, уз изјаву одговорног лица под кривичном и материјалном одговорношћу о исправности података унетих у пријаву;

5) Списак о реализованим пројектима/програмима који су подразумевали сарадњу са релевантним националним партнерима и информисање кључних актера о дуалном образовању, са изјавом одговорне особе под пуном кривичном и материјалном одговорношћу;

6) Радне биографије стручног кадра, односно тима за обављање активности предвиђених јавним конкурсом, са акцентом на стручњаке за производњу аудио-видео материјала према критеријумима;

Удружење које буде изабрано по критеријумима у наставку треба да отвори рачун у Министарству финансија РС - Управа за трезор.

1. Критеријуми за расподелу средстава:

**1) Искуство у креирању и припреми онлајн, видео и аудио материјала за потребе дуалног образовања током пандемије вирусом КОВИД-19, у циљу унапређивања доступности и квалитета дуалног образoвања током пандемије КОВИД-19 – максимум 30 бодова;**

30 бодова - искуство у креирању и припреми онлајн, видео и аудио материјала за потребе дуалног образовања током пандемије вирусом КОВИД-19

20 бодова – искуство у креирању и припреми онлајн, видео и аудио материјала за потребе дуалног образовања

10 бодова – искуство у креирању и припреми онлајн, видео и аудио материјала за потребе образовања

**2) Релевантан стручни кадар за обављање активности предвиђених јавним конкурсом –- максимум 20 бодова;**

20 бодова – најмање два стручњака са више од 10 година релевантног искуства у производњи аудио-видео материјала за сврхе едукације

10 бодова – најмање један стручњак са више од 10 година релевантног искуства у производњи аудио-видео материјала за сврхе едукације

5 бодова – најмање један стручњак са више од седам година релевантног искуства у производњи аудио-видео материјала за сврхе едукације

**3)Релевантно искуство у конципирању и организовању онлајн догађаја (конференција, округлих столова) из области дуалног образовања, а у циљу унапређивања образовања и васпитања, нарочито током пандемије КОВИД 19 – максимум 20 бодова;**

20 бодова – искуство у конципирању и организовању онлајн конференција из области дуалног образовања, а у циљу унапређивања образовања и васпитања, нарочито током пандемије КОВИД 19

10 бодова – искуство у конципирању и организовању онлајн конференција или округлих столова из области дуалног образовања

5 бодова – искуство у конципирању и организовању онлајн конференција или округлих столова из области средњег стручног, али не и дуалног образовања

**4) Учешће у пројектима који се односе на дуално образовањe у Републици Србији – максимум 10 бодова;**

10 бодова – учешће и пружање подршке доносиоцима одлука у пројектима који за циљ имају унапређивање система дуалног образовања

5 бодова – учешће и пружање подршке доносиоцима одлука у пројектима који за циљ имају унапређивање система образовања

**5) Учешће у креирању различитих едукативних догађаја за младе, са посебним акцентом на дуално образовање – максимум 10 бодова;**

10 бодова – учешће у креирању различитих едукативних догађаја за младе са посебним акцентом на дуално образовање

5 бодова – учешће у креирању различитих едукативних догађаја за младе

Уколико два кандидата имају исти број бодова, испуњеност првог критеријума, односно већи број бодова у оквиру поменутог критеријума, ће се сматрати пресудним у одабиру кандидата.

**6) Искуство у сарадњи са минимум три релевантна партнера и/или институције у области дуалног образовања (Министарство просвете, науке и технолошког развоја, Привредна комора Србије, заводи и друге институције и организације, фондације, институти и слично) – максимум 10 бодова;**

10 бодова – сарадња са минимум три национална партнера и/или институције (Министарство просвете, науке и технолошког развоја, Привредна комора Србије, заводи и друге институције и организације, фондације, институти и слично) у области дуалног образовања

5 бодова – сарадња са минимум једним националним партнером (Министарство просвете, науке и технолошког развоја, Привредна комора Србије, заводи и сл.) у области дуалног образовања

1. **Листа вредновања и рангирање пријављених програма:**

На основу приложене документације Конкурсна комисија чије чланове именује Министар просвете, науке и технолошког развоја (у даљем тексту: Министар) саставља листу вредновања и рангирања пријављених програма. Конкурсна комисија има задатак да ову листу утврди у року који не може бити дужи од 60 дана од дана истека рока за подношење пријава на јавни конкурс.

Листа вредновања и рангирања пријављених програма објављује се на званичној интернет страници Министарства и на порталу е-Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе из става 1. ове тачке.

На листу из става 1. учесници конкурса могу поднети приговор Комисији у року од 8 (осам) дана од дана објављивања листе. Приговор мора бити образложен, потписан и печатом оверен, у супротном ће се сматрати неуредним и као такав ће бити одбачен.

Одлука о приговору која мора бити образложена доноси се у року од 15 (петнаест) дана од дана његовог пријема.

**8. Одлука о избору програма**

Министар доноси коначну одлуку о избору програма у року од 30 (тридесет) дана од дана истека рока за подношење приговора.

Одлука из става 1. ове тачке објављује се на званичној интернет страници Министарства и на порталу е-Управа.

Министарство просвете, науке и технолошког развоја задржава право да поништи овај конкурс или да од истог одустане из било ког разлога.

**9. Средства за реализацију пројекта:**

Законом о буџету Републике Србије за 2020. годину („Службени гласник РС“, број 84/2019 и 60/2020 - уредба) обезбеђена су средства за Министарство просвете, науке и технолошког развоја, Глава 26.0 – Министарство просвете, науке и технолошког развоја, Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Пројекат 4013 – Промоција дуалног образовања, економска класификација 481 – Дотације невладиним организацијама, у расположивом износу од 5.000.000,00 динара.

**10.** На основу Одлуке о избору програма у складу са средствима која су одобрена за реализацију Пројекта 4013 – Промоција дуалног образовања, економска класификација 481 – Дотације невладиним организацијама, Министарство просвете, науке и технолошког развоја закључује **уговор** са удружењем којим се уређују међусобна права, одговорности и обавезе уговорних страна.

Пренос одобрених средстава врши се у складу са прописима којима се уређује пренос средстава и отварање рачуна корисника јавних средстава.

Министар прати реализацију активности пројекта за који су одобрена средства у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења (у даљем тексту: Уредба).

Удружење – корисник средстава, као уговорна страна је дужна да Министарству подноси извештаје у складу са Уредбом.

**11.**Удружења – учесници конкурса пријаву подносе у **року** од 15 дана од дана објављивања јавног конкурса.

Подносилац пријаве конкурсну документацију предаје на писарници Министарства или шаље поштом (обичном поштом, пошиљка са потврђеним уручењем – „А“ и „АА“, постекспрес, достава курирском или доставном службом и сл.) у затвореној коверти, с тим што је неопходно да конкурсна документација стигне на писарницу у року за конкурисање.

На полеђини коверте навести назив и адресу примаоца пријаве са назнаком:

„Јавни конкурс за реализацију промотивних активности Националног модела дуалног образовања у Републици Србији“, Министарство просвете, науке и технолошког развоја, Сектор за дуално образовање и васпитање, Немањина 22-26, 11000 Београд, спрат VIII, Крило Ц, Канцеларија 26.

На предњој страни коверте, у горњем левом углу, мора бити наведен назив и адреса подносиоца пријаве и назив конкурса.

Конкурсна документација се доставља у једној запечаћеној коверти, заштићеној од оштећења која могу настати у транспорту.

Подносиоци пријава сами сносе трошкове припреме и подношења својих пријава.

Напомена: Предата документација се не враћа подносиоцима.